**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.07.2018, ora 08.00 – 05.07.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.07.2018, ora 7.00**

**RÂURI**

**Debitele au fost, în general, în scădere**, exceptând cursul inferior al Mureșului și cursul mijlociu și inferior al Prutului, unde au fost în creștere prin propagare.

 Debitele se situează la valori mai mari de 100% din mediile multianuale lunare, exceptând râurile din bazinele hidrografice: Tur, Lăpuș, Crasna, Barcău, Crișuri, Timiş, Bârzava, Nera, Cerna, Motru, pe cursurile inferioare ale Izei și Argeșului și pe unii afluenți ai Bârladului, unde se situează la valori cuprinse între 30-90% din mediile multianuale lunare.

 Se situează peste:

 - **COTA DE INUNDAȚIE** râul Olt la stația hidrometrică Hoghiz (350+64)-jud.BV;

- **COTA DE ATENȚIE** râul Miletin la stația hidrometrică Hâlceni (250+8)-jud.IS.

**Debitele vor fi, în general, în scădere,** exceptând cursul inferior al Prutului, unde vor fi în creștere prin propagare.

 Se va mai situa peste **COTA DE ATENȚIE** râul Olt la stația hidrometrică Hoghiz (300+60)-jud.BV.

**DUNĂRE**

**Debitul la intrarea în ţară** (secţiunea Baziaş) în intervalul 04.07.2018 – 05.07.2018 **a fost în creştere, având valoarea de 5500 m3/s**, peste media multianuală a lunii **iulie (5350 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi** **staţionar (5500 m3/s).**

 În aval de Porţile de Fier debitele vor fi în creștere pe sectorul Gruia – Brăila şi la Tulcea şi în scădere pe sectorul Galaţi – Isaccea.

**2.** **Situaţia meteorologică în intervalul 04.07.2018, ora 08.00 –05.07.2018, ora 06.00**

**În ţară,** vremea a fost în general frumoasă și a continuat să se încălzească în cea mai mare parte a țării, devenind local călduroasă în Câmpia Română. Cerul a fost variabil și, pe arii restrânse, în regiunile sudice, a plouat slab și s-au semnalat descărcări electrice. În restul teritoriului, astfel de fenomene s-au semnalat cu totul izolat, mai ales în zona montană. Vântul a suflat slab și moderat. Temperaturile maxime s-au situat între 23 de grade la Joseni și 32 de grade la Calafat, Băilești, Bechet, Drobeta-Turnu Severin, Turnu Măgurele, Alexandria, Giurgiu, Călărași și Oltenita, iar la ora 06.00 se înregistrau 7 grade la Miercurea Ciuc și 23 de grade la Gura Portiței și Constanța (Dig).

OBSERVAȚII - *De ieri dimineață, de la ora 06.00, au fost în vigoare 5 atenționări cod galben pentru fenomene meteorologice periculoase imediate, 2 emise de SRPV Constanța și 3 emise de CNPM pentru Muntenia.*

**La Bucureşti** vremea a continuat să se încălzească, devenind călduroasă. Cerul a fost variabil, iar spre sfârşitul intervalului, trecător, a plouat slab. Vântul a suflat slab şi moderat. Temperatura maximă a fost de 31 de grade la Afumați și Băneasa și de 32 de grade la Filaret, iar la ora 06.00 se înregistrau 21 de grade la Afumați și Băneasa și 22 de grade la Filaret.

**3. Prognoza meteorologică în intervalul 05.07.2018, ora 08.00 –06.07.2018, ora 08.00**

**În ţară,** valorile termice se vor menține în jurul celor normale pentru această dată; maximele se vor încadra între 24 și 32 de grade, iar minimele între 10 și 21 de grade, ușor mai coborâte în depresiunile din estul Transilvaniei, spre 7...8 grade. Cerul va fi variabil, cu înnorări temporar accentuate, averse, în general slabe și descărcări electrice, mai ales ziua, local în sud-estul țării și în zona de munte și izolat în restul teritoriului. Vântul va sufla slab și moderat, cu unele intensificări în timpul ploilor.

**La Bucureşti** vremea va fi normală din punct de vedere termic pentru această perioadă. Temperatura maximă se va situa în jurul valorii de 29 de grade, iar cea minimă va fi de 15...17 grade. Cerul va fi variabil, cu înnorări mai ales în prima parte a zilei și vor fi averse și descărcări electrice, apoi va deveni variabil. Vântul va sufla slab până la moderat.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Siret Bacău** informează că **la data de 04.07.2018, ora 08.00, pe teritoriul com. Dofteana, jud. Bacău, s-a spart conducta de amestec (ţiţei şi apa sărată) de la Grup Sonde Pacuriţa la Skid I Păcuriţa, aparţinând OMV Petrom SA-ASSET VIII MOLDOVA NORD, din cauza alunecării malului drept al pr. Păcuriţa (necadastrat).**

Conducta s-a tensionat şi a dus la deteriorarea îmbinării filetate a acesteia. **S-au scurs cca 150 l apă sărată şi ţiţei pe o suprafaţă de 15 mp şi ulterior şi în albia pârâului Păcuriţa producând uşoare irizaţii pe pe o lungime de 50 ml**. Echipa OMV a intervenit prin oprirea din pompaj a sondelor, izolarea conductei afectate. OMV Petrom a luat măsuri urgente de izolare a sursei, precum şi pentru limitarea efectelor prin montarea barajelor absorbante. S-au amenajat 4 baraje absorbante în zona locului de alunecare pe pârâul Păcuriţa şi încă 6 în aval pe o lungime de 250 m (până la confluenţa cu râul Dofteana). S-a intervenit pentru curăţarea pârâului Păcuriţa cu aplicare de material absorbant şi colectarea amestecului de ţiţei cu apă sărată în butoaie metalice. S-au dispus măsuri de ecologizare a zonei afectate.

Au fost anunţate de producerea incidentului: GNM-CJ Bacău, ISU Bacău, UAT Dofteana. Reprezentanţi ai SGA Bacau s-au deplasat în zonă pentru verificarea aspectelor semnalate. Se va reveni cu informaţii, după finalizarea verificărilor.

**ABA Siret Bacău** informează despre **o poluare cu ape uzate menajere, de cca. 0,3 l/s, la data de 04.07.2018, a pr. Scheia, afluent de dreapta al r. Suceava, în zona Obor a mun. Suceava, jud. Suceava, datorită debitelor mari fiind afectată reţeaua de canalizare (poziţionată paralel cu albia), respectiv colector DN 600**, aparţinând operatorului de apă-canalizare, SC ACET SA -Suceava, fiind decopertate porţiuni de conductă şi cămine de vizitare, apa săpând sub radierul căminelor, în zona unui cămin constatându-se deplasarea uşoară şi fisurarea acestuia. Durata estimată a intervenţiei este de aproximativ 3 zile. Personal de la SGA Suceava s-a deplasat pe teren pentru investigaţii.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 03.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**APM Bacău** informează că **la data de 03.07.2018, ora 11.00, s-a produs poluarea solului pe o suprafaţă de 500mp cultivată cu diverse culturi agricole, cu posibile urme de ţiţei, în urma retragerii apelor datorită inundaţiilor din ultima perioadă.** SC Conpet SA a derulat în 2013 lucrări de golire a conductei de transport ţiţei Bărăgan Oneşti, de 20 de ţoli, conductă care nu a mai fost folosită din anul 2014. SC Conpet SA Ploieşti, Direcţia Operaţiuni Transport va demara măsurile necesare de ecologizare pentru readucerea zonei la starea iniţială. Se va încerca identificarea sursei posibile a acestei poluări.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.07.2018 - 04.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE